CELEX: C2006/294/121
Language: el
Date: 2006-12-02 00:00:00
Title: Υπόθεση T-278/06: Προσφυγή της 6ης Οκτωβρίου 2006 — Ηνωμένο Βασίλειο κατά Επιτροπής

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/60
            
         Προσφυγή της 6ης Οκτωβρίου 2006 — Ηνωμένο Βασίλειο κατά Επιτροπής
   (Υπόθεση T-278/06)
   (2006/C 294/121)
   Γλώσσα διαδικασίας: η αγγλική
   Διάδικοι
   
      Προσφεύγον: Ηνωμένο Βασίλειο της Μεγάλης Βρετανίας και Βόρειας Ιρλανδίας (εκπρόσωποι): E. O'Neill, και H. Mercer, Barrister)
   
      Καθής:Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει το άρθρο 1 της απόφασης 2006/554/EΚ της Επιτροπής για την εξαίρεση από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων στο μέτρο που εξαιρεί από την κοινοτική χρηματοδότηση δαπάνες του Ηνωμένου Βασιλείου για τα έτη 2001-2004 ύψους 1.351.441,25 λιρών Αγγλίας (£) στον τομέα διενέργειας ελέγχου «λιπαρές ουσίες βουτύρου που χρησιμοποιούνται για τη μεταποίηση τροφίμων» με την αιτιολογία «ανεπάρκεια των ποιοτικών ελέγχων για τις μεταποιούμενες ποσότητες»·
            
         
               —
            
            
               να καταδικάσει την Επιτροπή στα δικαστικά έξοδα του Ηνωμένου Βασιλείου.
            
         Ισχυρισμοί και κύρια επιχειρήματα
   Το προσφεύγον ζητεί τη μερική ακύρωση της απόφασης 2006/554/EΚ της Επιτροπής, της 27ης Ιουλίου 2006, για την εξαίρεση από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (EΓΤΠΕ) (1) τμήμα εγγυήσεων και ειδικότερα το μέρος που αφορά τη χρήση λιπαρών ουσιών βουτύρου κατά την επεξεργασία τροφίμων στο Ηνωμένο Βασίλειο.
   Η διαφορά εστιάζεται στα μέτρα ελέγχου που έλαβε το προσφεύγον βάσει του άρθρου 23 του κανονισμού 2571/97 της Επιτροπής (2) (κανονισμός της Επιτροπής) που υποχρεώνει τα κράτη μέλη να λάβουν μέτρα μεταξύ άλλων σχετικά με την παρασκευή και χρήση συμπυκνωμένου βουτύρου για τον οποίο μπορεί να χορηγηθεί επιδότηση όταν χρησιμοποιείται για την παραγωγή συγκεκριμένων προϊόντων ζαχαροπλαστικής.
   Το άρθρο 23, παράγραφος 2 του κανονισμού της Επιτροπής προβλέπει επιτόπιο έλεγχο των παραγωγών συμπυκνωμένου βουτύρου «κατά τη διάρκεια της παρασκευής του συμπυκνωμένου βουτύρου» κατά τρόπο ώστε «κάθε προσφορά να αποτελεί το αντικείμενο ενός τουλάχιστον ελέγχου».
   Η Επιτροπή θεωρεί ότι το προσφεύγον παρέλειψε να διεξαγάγει ελέγχους καθόσον ο κανονισμός της Επιτροπής, κατ' ορθή ερμηνεία, το υποχρεώνει να προβαίνει σε φυσικό έλεγχο των ποσοτήτων κάθε παρτίδας συμπυκνωμένου βουτύρου ανά προσφορά μετά την παρασκευή. Το προσφεύγον υποστηρίζει ότι αυτό σημαίνει ότι πρέπει να φροντίζει ώστε κάθε προσφορά πρέπει να ελέγχεται τουλάχιστο δύο φορές. Το προσφεύγον υποστηρίζει ότι η Επιτροπή επικαλείται μια έννοια που δεν απαντά στον κανονισμό της Επιτροπής, του «φυσικού» ελέγχου επί της ποσότητας.
   Το προσφεύγον προβάλλει δύο λόγους ακυρώσεως:
   
               α)
            
            
               η Επιτροπή υπέπεσε σε νομική πλάνη καθόσον η προσβαλλόμενη απόφαση είναι παράνομη βάσει του πρώτου εδαφίου του άρθρου 7, παράγραφος 4 του κανονισμού 1258/1999 του Συμβουλίου (3) (κανονισμός του Συμβουλίου) για τη χρηματοδότηση της κοινής γεωργικής πολιτικής δεδομένου ότι δεν έχει έρεισμα το συμπέρασμα ότι η σχετική δαπάνη δεν πραγματοποιήθηκε σύμφωνα με τους κανόνες του άρθρου 23, παράγραφος 2 του κανονισμού της Επιτροπής και
            
         
               β)
            
            
               η Επιτροπή υπέπεσε σε νομική πλάνη καθόσον ο καθορισμός της εξαιρουμένης ποσότητας έγινε κατά παράβαση του τετάρτου εδαφίου του άρθρου 7, παράγραφος 4, του κανονισμού του Συμβουλίου.
            
         
      (1)  ΕΕ 2006, L 218, σ. 12.
   
      (2)  Κανονισμός (ΕΚ) 2571/97 της Επιτροπής, της 15ης Δεκεμβρίου 1997 σχετικά με την πώληση σε μειωμένη τιμή βουτύρου και τη χορήγηση ενίσχυσης στην κρέμα γάλακτος, στο βούτυρο και στο συμπυκνωμένο βούτυρο που προορίζονται για την παρασκευή προϊόντων ζαχαροπλαστικής, παγωτών και άλλων προϊόντων διατροφής (ΕΕ 1997, L 350, σ. 3).
   
      (3)  Κανονισμός (ΕΚ) 1258/1999 του Συμβουλίου, της 17ης Μαΐου 1999 για τη χρηματοδότηση της κοινής γεωργικής πολιτικής (ΕΕ 1999, L 160, σ. 103).